
Tusen takk til venner og familie som leste første versjon og andre versjon (tredje lot jeg dere slippe og nevnte den aldri), dannet interne bokklubber, sendte meg på skrivekurs og ga meg ærlige tilbakemeldinger. Men mest av alt, for at dere ga meg selvtillit til å gå videre med dette. Uten dere hadde ikke denne boken kommet ut. Takk!



Innholdsfortegnelse

	Takkeord

	Kolofonside

	Prolog

	DEL I

	Kapittel 1

	Kapittel 2

	Kapittel 3

	Kapittel 4

	Kapittel 5

	Kapittel 6

	Kapittel 7

	Kapittel 8

	Kapittel 9

	Kapittel 10

	Kapittel 11

	DEL II

	Kapittel 12

	Kapittel 13

	Kapittel 14

	Kapittel 15

	Kapittel 16

	DEL III

	Kapittel 17

	Kapittel 18

	Kapittel 19

	Kapittel 20

	Epilog




Prolog

Naturen gjør ingenting som ikke har en hensikt Aristoteles

Den blå planeten følte behov for å beskytte seg selv mot fremtidige livsformers misbruk av dens ressurser. Planeten ville overleve alle livsformer, uansett noens iherdige innsats for å ødelegge. Den hadde kun én reell fiende, den runde, varme kulen, som ved slutten av sin syklus ville sluke den. Men det var lenge til. Inntil da, ville planeten utslette uansvarlige og uvitende livsformer ved behov.

De fire grunnelementene alt består av, ville kunne ivareta den nødvendige orden. Voktere av ild, jord, luft og vann ble etablert, for å kontinuerlig observere, og hvis nødvendig, tre inn og korrigere. De skulle se til at elementene de voktet, ble forvaltet på en tilfredsstillende måte av andre livsformer. Unntaket var Ilden. Den hadde kun til hensikt å rydde opp.

Vokterne jobbet sammen, for å opprettholde den fullkomne skapelsen og frembringe orden. Jord, luft og vann utviklet seg til tre store slekter under hver sin leder, hvorav de to første levde i tilsynelatende harmoni sammen med menneskene, en livsform som etter hvert ble dominerende på planeten. Havfolket trakk seg tilbake i havet og holdt sin eksistens skjult for menneskene. Ildens vokter forble en ånd i planetens indre, som kom til overflaten kun når det var behov for dens tjenester. Nå og da tok han bolig i et jordisk vesen, for å kunne vandre rundt på planetens overflate og skape orden.

De fire vokterne utviklet over tid egne måter å bevare og forsvare planeten på, og de var grunnleggende uenig i menneskenes rett til å eksistere. Ildens vokter løsrev seg tidlig fra de tre andre, da han mente de var for svake i sin kamp for planeten. For han hadde menneskene ingen plass. Vokterne var likevel bundet av pakten, den som skulle gjøre det umulig for dem å skade hverandre. Noen hadde et avhengighetsforhold, andre kunne være en ren trussel for hverandre uten pakten. Pakten inneholdt i tillegg en begrensning i vokternes makt. Hvis noe skulle gå galt med samarbeidet mellom dem, ville det alltid finnes en måte å eliminere vokterne på.

Men selv en perfekt konstruksjon kan ikke ta høyde for alt, spesielt ikke den vanskeligste av alle dødssynder. Begjær.

Gaia, Jordfolkets leder, ble den første til å bryte pakten.

***

Gaia vandret hvileløst rundt i det enorme underjordiske palasset. Hennes indre var i kaos. En del av henne nektet å akseptere søsterens observasjoner, en annen del visste med sikkerhet at det var sant. Hennes livs kjærlighet, hennes personlige rådgiver, hennes beste venn og far til hennes barn, hadde bedratt henne. Eller bedro. Sviket ble komplett ved at den andre kvinnen var fra Havfolket. Selv ikke Gaia, med sin vidtrekkende makt, hersket over kjærligheten.

Hun måtte likevel være sikker, ikke basere sin dom på søsterens beretninger. Det tok imidlertid ikke mange dagene før hun selv fikk sjansen. Gaia lot seg aldri til kjenne. Hun sto et stykke fra havet og studerte det nyforelskede paret, tett omslynget på det lille skjæret. Ingenting kan ødelegges så fullstendig og smertefullt som et hjerte. Gaia sto og stirret på skjæret, mens hjertet hennes brutalt ble revet fra hverandre. Til slutt var det kun steinharde, kalde klumper igjen. Den en gang så varme, kjærlighetsfulle kvinnen, var redusert til en iskald, hevngjerrig demon. Hun snudde seg besluttsomt vekk fra de to på stranden, men ikke før hun hadde gitt sine betrodde klar ordre: Drep henne! Det var en skadeskutt kvinnes ordre, fanget i sjalusiens nett, som så mange før og etter henne.

Til middag fikk hennes livs kjærlighet servert en omhyggelig tilberedt rett, som han fornøyd hev innpå. Gaia satt rett overfor han ved bordet og hevet vinglasset mot han.

«Jeg ser kjærlighet øker appetitten» hvisket hun og blunket til han.

Han stoppet, i villrede og på vakt.

«Håper hun smaker» fortsatte Gaia.

Han fikk et panisk uttrykk i ansiktet og stirret ned i tallerkenen. Pirket lett med gaffelen, mens han parallelt kastet uforstående blikk på sin kone. En ring og deler av en negl kom til syne. Han brakk seg nesten umiddelbart, og deler av hans nye kvinne kom ut igjen på gulvet.

Gaia reiste seg og trakk seg tilbake til palassets indre områder. Hun visste at hennes egen straff ville komme raskt. Ingen tok livet av noen fra Havfolket upåaktet, og hun hadde brutt pakten. I teorien kunne kanskje hennes folk ha vunnet en eventuell krig med Havfolket, men dette var ikke hennes folks krig. Det var hennes ansvar alene. Kort tid etter sto det en hel armé utenfor de store portene til Gaias rike. Hun tok dem imot, villig til å godta sin straff og innstilt på å bøte med livet. I stedet ble hun, familien og hele hennes folk, beordret ut i skogene. Gaia ble usikker. Hun forsto ikke avstraffelsen. Det var før hun merket hungeren etter næringen hun trodde hun aldri ville innta, og før døgnets våkentid ble snudd fra dag til natt.




DEL I




Kapittel 1

Sara studerer seg selv i speilet på veggen. Hun føler seg eldre enn de 20 årene speilet viser. Dette er en gammel dame i en ung kropp. Blikket hennes flytter seg til veggen bak speilet, en grottevegg, fuktig og kald. Noen ganger blir hun nesten kvalt ved tanken på at de befinner seg i hulrom under havoverflaten. Det som føles naturlig for resten av hennes familie, føles kvelende for henne. Hun har en dragning mot land, mot overflaten, det å føle sand under bare føtter. Ingen rundt henne forstår dette behovet. Familiens overhode ser ofte bekymret på henne. Etter hvert har hun utelatt denne informasjonen når hun snakker med dem.

Hvis man ser bort fra det konkrete avviket med hennes øyenfarge, hvor hele slekten har sjøgrønne øyne, mens hennes har et klart aspekt med brunt i tillegg, så er det i egenskapene hennes at annerledesheten er størst. Det er en ting hun ikke har nevnt for en levende sjel, og knapt tillatt seg å tenke fullt ut selv. Hun kan gjøre ting som ikke andre kan. Ting som bryter med etablerte fysiske lover. I forhold til menneskene, er hele hennes folk avvikende. De kan puste under vann. Sara kan imidlertid mer enn det. Hun kan også flytte gjenstander kun ved hjelp av tankene. Men kanskje det mest avvikende er at hun kan se inni i andre personer, for eksempel når fostermoren var syk. Fostermoren hadde tatt seg av Sara siden hun ble født, og for henne var hun moren. Den biologiske moren til Sara hadde omkommet i barsel, ble det henne fortalt. Sara gravde aldri dypere i det temaet, da det virket som alle forsøkte å unngå det, og spesielt den gangen hun hadde spurt etter en far.

Fostermoren lo først, da Sara ba henne om å gå til sykestuen. Det er ikke vanlig å gå til dit når man føler seg frisk. Sara visste med sikkerhet at hun var syk og ga seg ikke. Moren var i begynnelsen overbærende med henne, men måtte til slutt bli streng og be henne slutte med maset. Seks måneder senere falt moren plutselig sammen på gulvet. Det viste seg å være den lumskeste av alle sykdommer, den alle er redde for og ingen kan gardere seg mot, selv ikke Havfolket. Kreft. Med spredning i nesten hele kroppen. Fostermoren holdt Saras blikk fast fra sykesengen.

«Hvordan visste du, Sara?» spurte hun, med blikket fullt av kjærlighet, men samtidig bekymring.

«Jeg vet ikke, mamma» hadde hun svart.

Men Sara visste. Hun hadde sett det på huden, i øynene hennes, men kanskje viktigst av alt, hun hadde sett kreftcellene. Hun hadde sett dem som om morens hud var gjennomsiktig.

Sara fortsetter å stirre inn i speilet.

«Hvem er jeg?» hvisker hun mot speilbildet. Hun er i starten av sitt voksne liv og føler seg rotløs. Lyder fra korridoren utenfor får henne til å løsrive seg. Resten av familien har våknet og er på vei til den store salen. Det er på tide å starte dagen.

Sara slutter seg til gruppen ute i korridoren. Det er en strøm av personer som haster fremover, muntre og sorgløse. Hun kaller dem familie, men de er vel strengt tatt det menneskene kaller slekt. Sara aner ikke hvem som eventuelt er fettere, kusiner, tanter og onkler. Det betyr heller ingenting. De er alle Havfolket, og deres oppgave er å ta vare på planeten.

Korridoren er lang. Og til å være mange meter under overflaten, er den unaturlig lys. Veggene er naturlig formet i fjellet, men overalt blinker og lyser det i krystaller. Omsider ankommer de målet. Den enorme glassalen. Sara elsker den. Den er det vakreste hun vet om, og hun blir aldri lei av å entre den. Alt er av nydelig utskåret glass i alle mulige fasonger og i havets farger. Selv møblene er av glass. Salens absolutte høydepunkt er den store tronen. Der sitter familiens overhode, Havets vokter. I dag, som alle andre dager, blir Sara slått av hans utstråling. Øynene hans funkler i blåfarger og ser kjærlig på dem alle. Han er gammel, veldig gammel, samtidig mer atletisk enn en ung mann. Det sies at han er tilnærmet udødelig, men Sara er usikker på om det er noe hold i den påstanden. For henne er han bestefar. Den gamle er kledd i en lang, hvit kjortel, og sin høyre hånd, den tingen han aldri legger fra seg, en skinnende og enormt stor gaffel.

Havets vokter gir dem dagens oppdrag. Oppdragene deres er som regel én av to ting. Enten patruljere kystlinjene, for å bedre kunne forutse hvis det skjer noe av betydning for dem på land, eller rengjøre ting i havet. Sara har blitt oppdratt med informasjonen om at de på land, menneskene, i sin natur ødelegger alt rundt dem. Inkludert havet. Havfolkets flittige arbeidere plukker daglig opp gjenstander som ikke hører hjemme i havet. Mange ganger er det ting de heller ikke kan se, kjemikalier for eksempel, og da må alle i havet arbeid sammen for å rense det store blå. Korallene er spesielt viktige i slike sammenhenger.

«De vet ikke bedre, så vi må oppdra dem» har Havets vokter fortalt dem.

Sara på sin side, synes det er merkelig at noen ønsker å ødelegge livsgrunnlaget sitt, og hun kan kjenne på et temperament når hun ser det de kaster i havet. Dette er hennes hjem, hun tar det personlig.

Havets vokter er ferdig med å dele ut oppdrag. Nå går de alle i samlet flokk mot den store slusen. I den ene enden av salen er hele veggen av glass og vender ut mot havdypet. Glassveggen er egentlig dører, hvor kun den ene kan åpnes av gangen, for å hindre at hele salen fylles av vann. De går i passe store grupper, den mengden som får plass i slusen samtidig. Etter hvert vrimler det av skapninger ute i det store blå, alle på vei til sine oppdrag. Havfolket er raske svømmere. Sara elsker denne tiden av døgnet. Frihetsfølelsen er fantastisk. Dragningen mot land blir mindre når hun er på disse svømmeturene.

Øygruppen de bor ved strekker seg langt i alle retninger. Sara liker å dukke opp til overflaten, for å orientere seg. Det er små øyer så langt hun kan se. Deres tilholdssted er omhyggelig valgt, av den enkle grunn at det ikke er så mange mennesker her, i hvert fall ikke i forhold til fastlandet. Havets vokter ønsker ikke at de røper sin tilstedeværelse. Sara er litt usikker på hvorfor, men hun godtar det. Selv om Havfolket bor her ute ved øyene, har de likevel ansvaret for havet på hele planeten. Hun synes litt synd på de som får langdistanseoppdrag, og spesielt de som må patruljere de kalde polområdene. De oppdragene er forbeholdt de mest erfarne og dyktigste svømmerne. Sara forsøker bevisstå holde en lav profil når det gjelder svømmeegenskaper. Hun ønsker å beholde sine oppgaver her i det varme middelhavsklimaet.

I dag har Sara og hennes gruppe fått i oppdrag å kontrollere korallrevene rundt flere av øyene. I gruppen blir de enige om ansvarsfordelingen. Siden det er mange øyer, fordeler de dem mellom seg. Sara svømmer lykkelig mot sin tildelte øy. Ved korallrevet fisker hun opp måleinstrumenter fra en sekk hun har på ryggen. Siden revene er skjøre, forsøker hun å trå minst mulig på dem. Hun holder seg flytende, mens hun arbeider. Revet ser bra ut. Hun mistenker ingen ødeleggelser, hverken av gjenstander eller kjemikalier, men tar likevel sine målinger. Det er ved dette revet hun møter han. Benjamin.

Midt i sitt arbeid, hører og føler hun strømninger over seg. Siden de ofte arbeider på flere meters dyp, er det ikke uvanlig at båter passerer over dem. Men dette er ikke en båt, heller ikke et dyr. Sara tråkker forsiktig på noen av korallene og kikker opp. Sikten er upåklagelig i det klare vannet. Hun kan se mange meter i alle retninger. Over henne flyter det en skikkelse, først helt i overflaten, men snart begynner de tunge klærne å dra personen nedover. Hun blir først stående helt stille, avventende. Etter hvert blir det imidlertid tydelig for henne at personen ikke beveger seg. I tillegg kan hun se at dette er et menneske. Med andre ord kommer dette til å drukne ganske snart, hvis hun ikke gjør noe. Ryggmargsrefleksen hennes sier at hun ikke skal gi seg til kjenne hos menneskene, samtidig som trangen til å redde liv alltid er der. Etter en kort rådslagning med seg selv, svømmer hun mot skikkelsen, griper den nedenifra og løfter personen opp mot overflaten. Planen er at hun kan slepe han opp på land, slik at menneskene kan finne han. På land er det imidlertid ingen til å hjelpe, og hun merker fort at personen ikke puster. Hvis hun legger han på land, vil han i hvert fall dø, hvis han ikke allerede er det. Hun snur seg og ser på mannens ansikt og slås nesten ut av det nydelige vesenet foran seg. Det er ikke en mann, men en gutt, trolig på hennes egen alder. Huden er melkehvit, og det svarte, halvlange håret henger i våte lokker klistret til ansiktet hans.

Sara tar en avgjørelse hun trolig kommer til å angre på. Om det er guttens nydelige ansikt eller hennes egne instinkter om å redde liv, vet hun ikke, men brått trekker hun gutten under vann igjen og svømmer det raskeste hun kan tilbake til Havets vokter. Med slike svømmeferdigheter hadde hun omgående blitt kvalifisert til polområdene.

***

Noen minutter tidligere

Ildens vokter har i lang tid vært på utkikk etter en vertskropp, da det igjen er behov for hans tjenester. Menneskene klarer simpelthen ikke å ta vare på planeten de bor på. Ildens ånd svever gjennom luften over øygruppen, usynlig for alle. Han vet han er nær Havfolkets territorium, noe han helst unngår. Men uten en kropp er det lite han kan utrette. Han må finne en. Og det er da han sanser den. Foran seg på stien går det to skikkelser. De ser identiske ut, med unntak av hårfargen. Det er den lyse varianten som utpeker seg. Ildens vokter har funnet sin perfekte vertskropp, hvis man ser bort fra det faktum at det er et menneske. Han får umiddelbart store forhåpninger til denne. Verten har egenskaper som vil bli viktige i kampen som kommer. Kroppen har imidlertid en tvillingbror, som Ildens vokter ikke tar med i beregningen.

Tvillingbrødrene Thomas og Benjamin, som er i 20-årene, går intetanende på en smal sti i høyden på en av øyene. De er på vei ned til sjøen for å fiske. Forhåpentligvis klarer de å skaffe en smakfull middag. Selv om de er like av utseende, kunne de to brødrene knapt vært mer ulike i egenskaper og sjarm. De fleste foretrekker Benjamin. Thomas har en uforutsigbarhet og et lunefullt lynne. Tross sine ulikheter er de to brødrene som regel gode venner. Det kan være takket være Benjamins diplomatiske evner, som ser gjennom fingrene på brorens utspekulerte tendenser til å sette Benjamin i vanskelige situasjoner.

Thomas er midt i en avhandling om sin egen fortreffelighet, denne gangen om sin tilnærming til en jente han har sett seg ut, da han plutselig stopper på stien og stivner til. Benjamin ser overrasket på han og sier navnet hans flere ganger. Det er ingen respons, og Benjamin forsøker å riste broren i armen. Det er i en av disse ristingene at Thomas brått river til seg armen. Sakte snur han hodet i Benjamin sin retning og nagler han med blikket.

Benjamin kan tydelig se en flamme danse i øynene hans. Med sakte bevegelser griper Thomas rundt halsen til Benjamin og løfter han opp i luften. Benjamin vet ikke hva han er mest sjokkert over, aggresjonen eller den rå styrken Thomas plutselig innehar. Grepet om Benjamins hals strammes til, og han merker at kroppen visner der han henger i luften. I det haken til Benjamin slapt treffer brystkassen, løfter Thomas han høyt over hodet med begge hender. Deretter går han mot kanten av klippen han står på. Havet slår inn mot steinene langt der nede. Uten å nøle, hiver han Benjamin utenfor kanten. Han står kun lenge nok til å se broren forsvinne ned i bølgene. Han føler ingenting i sin jordiske kropp, hverken glede eller sorg. Men Ildens vokter vet at han nå kan starte sitt arbeid her i verden, helt uten forstyrrelser.

***

Det er en overdrivelse å si at Sara blir takket for sin innsats, men hun får i hvert fall ikke en direkte irettesettelse. Blikkene sier likevel alt. Havets vokter ser vurderende på henne, før han sender beskjeder til Havfolkets helsepersonell. Fire personer kommer løpende og overtar menneskekroppen. Den er fortsatt like livløs, og Sara tar seg i å undres om det var verdt det. Hun har oppnådd mistillit hos familiens overhode, og hun kjenner at det føles ugreit. Siden ingen ser ut til å ville prate mer med henne, entrer hun havet igjen. Det er best for alle parter at alt kjøles ned.

Havfolket er stort sett sunne og friske. Likevel skjer det at de også trenger helsebistand. Siden de ikke like gjerne kan spasere opp på land og bruke menneskenes tilbud, har de lagd sine egne sykehus under vann. De er avanserte og flere år foran menneskenes teknologi. Tross det faktum at de sjelden er syke, er det relativt mange personer som jobber der, da de i tillegg utfører forskning. Det er stadig behov for nye måter å behandle selve havet på, et behov proporsjonalt økende med menneskenes iherdige innsats for å ødelegge det.

Sara er svært sjelden innom disse områdene, og hun blir stolt når hun nå står i åpningen til et av de store lokalene. Det er tydeligvis hektiske dager, og hun får en følelse av at det er menneskekroppen som er årsaken. Hun observerer at personer haster frem og tilbake i de mange korridorene. En av dem kommer bort til henne.

«Var det du som fant han?»

Sara nikker sakte. «Overlever han?»

«Egentlig ikke. Vi var nødt til å gjøre noe vi sjelden gjør, overføre liv fra et dyr. Du skulle ikke ha tatt han med hit. Var han verdt å ofre en annen skapning for tenker du?». Personen venter ikke på Saras svar, men snur ryggen til henne og går.

Sara får vondt inni seg.

Det går mange dager før Sara får besøke han. Gutten ligger på et eget rom, lyst og koselig. Han sitter oppreist i sengen når Sara kommer inn. Blikket hans er flakkende og søkende. Sara blir igjen fasinert over guttens ansikt. Det er nydelig, og hun må beherske seg for å ikke stirre. Sara har i forkant blitt instruert om hva hun kan si og ikke si. Gutten må ikke på noen måte få vite om Havfolket. De ser ut som mennesker nesten alle sammen, så de kan komme unna med det. Hvordan de eventuelt skal få han på land igjen uten å måtte forklare hvorfor sykehuset ligger under vann, er en større utfordring. Gutten ødelegger fort hele dekkoperasjonen.

«Jeg heter Benjamin. Dere er ikke mennesker, er dere vel?»

Sara vet ikke hva hun skal svare. En ting er å ikke fortelle sannheten, men å ljuge er hun ikke komfortabel med. Når hun ikke svarer, fortsetter gutten.

«Jeg har sett deg før, borte ved korallrevene. Noen ganger går du opp på land, men som regel er du lenge under vann, altfor lenge til å være menneske. Dessuten har jeg sett deg svømme. Ingen svømmer så fort».

Sara ser på han. Fortsatt usikker. Samtidig føler hun en liten glede over at denne gutten har lagt merke til henne.

«Og hva hvis vi ikke er det?» spør hun.

Benjamin ser tilbake på henne, løfter på skuldrene og ser nesten uinteressert ut.

«Jeg har nettopp blitt overfalt av min egen bror og kastet ned fjellsiden for å dø. Ærlig talt så bryr jeg meg ikke om hvem dere er. Dere har reddet livet mitt, og for det er jeg dere evig takknemlig. Tror jeg i hvert fall….». Benjamin stopper opp.

«Jeg er litt usikker på hva jeg skal gjøre nå. Broren min er alt jeg har igjen av familie, og jeg tror ikke jeg skal gå tilbake dit».

Sara snakker før hun får tenkt seg om.

«Kan du ikke bare bli her? Vi har plass».

«Du sa hva?» Havets vokter ser vantro på Sara.

Sara ser i bakken, skraper med tærne på det kjølige gulvet. En liten sprekk har brått blitt uhyre interessant.

«Han kan jo ikke sendes tilbake til sin bøddel» svarer hun omsider tynt «Og det var ikke jeg som røpet at vi ikke er mennesker. Det visste han tydeligvis fra før».

Havets vokter forsvinner ned i tankene sine, vekter sannsynligvis for og imot. Sara kan bare forestille seg hans dilemma. Etter en stund forsvinner han ut av salen for å konferere med sine rådgivere.

Igjen går det flere dager før Sara får ny beskjed. Selv om hun reddet gutten, står ikke hun øverst på listen for fortløpende informasjon. Til hennes glede får Benjamin lov til å bli. Det stilles imidlertid noen krav til han, som Sara ikke får helt taket på hva er. Han blir i sykehusdelen i mange dager til, hvor det utføres tester og medisinering.

Etter et par uker kommer Benjamin hastende gjennom korridoren, på jakt etter Sara. Når han endelig finner henne, sprekker ansiktet opp i et smil.

«Du må se hva jeg kan!» nesten roper han av entusiasme.

Sara småløper etter han. Siden Benjamin ikke kan puste under vann er ikke slusen et naturlig sted å få dem opp til overflaten. De tar de innvendige trappene. Uendelig med trappetrinn oppover i en av klippene. Veggene og trinnene er dekket med små krystaller som blinker og lyser opp. Sara liker disse trappene, selv om hun sjelden bruker dem. Etter hvert som de nærmer seg overflaten er det solen som lyser opp trappesjakten. Utgangen er godt skjult på en liten holme, et stykke vekk fra land. Det skal en del til før mennesker uforvarende kommer over åpningen. Og hvis de gjør det, vil de likevel ikke kunne entre den. Kun Havfolket kan komme forbi skjoldet som beskytter den. Sara er derfor overrasket over at Benjamin tydeligvis passerer skjoldet uten problemer. Utenfor snur han seg smilende mot Sara.

«Se nå» hvisker han stolt.

Et par store bevegelser med armene, og plutselig er det ikke en gutt som står foran Sara. På skjæret står det nå en praktfull havørn, en av de største hun noen gang har sett. Hun hiver etter pusten. Fuglen vender seg bort fra henne og tar til vingene. Et dragsug får Sara til ålene seg mot klippeveggen for å ikke falle ut i vannet. Ørnen raser oppover mot himmelen, for deretter majestetisk sveve frem og tilbake tilsynelatende uten å bruke vingene annet enn til å styre. Sara synker litt sammen i skuldrene. Så det var altså den skapningen de måtte ofre for å redde Benjamin. Det kan hun aldri fortelle han.

Det er lenge siden de ga opp å nekte Sara å bevege seg på land. Hun fant uansett alltid en måte å omgå forbudet på. Etter vært fikk hun bevege seg helt fritt, under forutsetning om at hun ikke tar direkte kontakt med menneskene. Selv om Havfolket ligner på mennesker, og klærne lett kan kopieres, så vil en eventuell samtale etter hvert inneholde for mange løgner. Sara ser den, hun er ikke naiv.

Hun er nesten daglig på land. Turene blir ofte lange, og hun blir dristigere og dristigere med hvor hun ferdes. Hennes favorittsted er den lille havnebyen Seahill, som ligger på den største av øyene. Byen er opprinnelig en gammel fiskerlandsby, hvor noen av de bittesmå husene ligger helt nede ved strand- og bryggekanten. Havnen blir fortsatt aktivt brukt, både av fiskebåter og turister. Byen har en strand og en strandpromenade. Resten av byens hus klorer seg fast i den bratte dalen, som strekker seg oppover fra havkanten. Sara elsker den, akkurat passe liten, akkurat passe stor. Det er forresten kun ett hus som ligger enda lenger opp i åsen. Skjult av skogen, ligger det et gammelt hus de fleste unngår. Det er en gruppe kvinner som bor der, sannsynligvis søstre, som det går mange rykter om. Sara har kun møtt dem én eneste gang. Selv om de ikke gjorde henne noe, ga ikke møtet mersmak. Sara hadde fått en følelse av fare, samtidig som hun følte en dragning mot dem. Etter hendelsen går hun sjelden den veien.

Benjamin befinner seg også ofte på land. Selv om han elsker sitt liv med Havfolket, savner han tørt land under føttene. Noen ganger går han sammen med Sara, men som regel alene. Havets vokter har gitt han et oppdrag. Oppdraget er å passe på Sara. Hun er imidlertid ikke spesielt ivrig etter å ha barnevakt, så oppdraget må utføres diskre. Benjamin følger som regel etter henne, på god avstand slik at han ikke blir oppdaget. Sara ser ut til å kunne passe på seg selv, men Benjamin utfører det han blir bedt om. Han skylder dem tross alt livet sitt. Sara på sin side, gjør sport ut av å forsøke å riste han av seg.

Både Benjamin og Sara unngår den øya hvor han ble overfalt av sin bror. Benjamin av redsel. Sara av sympati for Benjamin. Benjamin er derfor helt uforberedt når han plutselig møter han på en smal sti på en av øyene som ligger langt fra klippen han ble kastet utfor. Han har som vanlig fulgt etter Sara, men har latt henne få et godt forsprang siden det ikke er noen trusler i umiddelbar nærhet.

Det har gått nærmere ett år siden sist, men når de står rett overfor hverandre på stien er det som om tiden har stått stille. Blikkene låses i hverandres. Thomas blir naturlig nok mest overrasket, siden han i hele denne perioden har trodd at Benjamin var død, men han får fatningen raskt tilbake.

Benjamin stirrer inn i de blå øynene og kjenner på alle følelsene som kommer til overflaten. Det er som å stirre inn i speilbildet av seg selv. Bortsett fra Benjamins halvlange, mørke hår og brune øyne, og Thomas sitt korte, lyse hår og blå øyne, er de helt like. Den kroppslige avstanden de hadde for et år siden, er som visket vekk. Benjamin er ikke lenger den svake delen av tvillingparet. Livet hos Havfolket har gjort han godt.

I den grad Benjamin kan føle hat, er nok dette det nærmeste han kommer. Han må forsøke å bevare kontrollen, da han vet at hat kun vil svekke hans dømmekraft og styrke. Det blir Thomas som først sier noe.

«Jeg trodde jeg hadde tatt hånd om deg» sier han med et hånflir. «Hvor har du gjemt deg hele denne tiden?». Benjamin svarer ikke og står fortsatt helt stille og iakttar han. Hver celle i kroppen hans er i beredskap. Når svarene uteblir, fortsetter Thomas.

«Og hvorfor er du akkurat her?» Thomas ser seg rundt, mens han fortsatt holder øye med Benjamin, hever det ene øyebrynet spørrende og fortsatt flirende. Uten nærmere innledning hogger han plutselig ut mot Benjamin med en kniv. Benjamin skvetter tilbake og unngår akkurat knivbladet.

«Du har ikke forandret deg med andre ord» poengterer Benjamin hviskende, nærmest til seg selv.

«Overhodet ikke» svarer Thomas og gliser om mulig enda bredere. Benjamin minnes i et blaff Thomas fra barndommen. Hans aggresjon og manglende empati, og Benjamin kjenner at han likevel ikke er klar til å konfrontere han. Plutselig føles havet og dets trygge favn så uendelig langt borte. Thomas gjør nok et utfall, deretter flere på rad. Benjamin bykser bakover på stien, desperat etter å komme seg vekk. Thomas er imidlertid for rask og kaster seg over han og holder han ned til bakken. Benjamin ser knivbladet blinke mot solen. Deretter skjer ting raskt. Uten å ha fullstendig kontroll, forvandler Benjamin seg. Thomas opplever plutselig at han ligger på bakken med flaksende vinger over seg. «Hva i h…!» Thomas er tydelig satt ut et lite øyeblikk. Fuglen stiger raskt opp mot himmelen. Thomas griper en bue han har på ryggen og sender i rask rekkefølge tre piler opp mot fuglen. De to første bommer, men den siste treffer.

«Sånn, denne gangen fikk jeg deg, kjære bror!» hvisker han oppglødd til seg.

Han ser etter fuglen. Kjenner han seg oppskaket? Nei, ikke nevneverdig. Han føler imidlertid en irritasjon, ikke en irritasjon over at Benjamin faktisk levde, men for at kreftene tydeligvis hadde sviktet han i å drepe Benjamin den første gangen. Han henter seg fort inn igjen. Han var fersk i rollen som Ildens vokter for et år siden. Dagens operasjon får han til å smile. Det er så vakkert, så rent, så effektivt. Og ikke minst, vellykket denne gangen.

Thomas snur på stien og går tilbake samme vei som han kom. Tilbake til fjellpartiet og den enorme borgen. Hans nye hjem. Dagen har fortonet seg bra, tross sidesporet med broren. Broren hadde forstyrret han i hans sporing av kvinnen som nettopp hadde gått på den samme stien. Thomas hadde fått en følelse av hun blir viktig for han. Hun er sammensatt av noe han ikke får helt taket på. Det er sjelden han oppholder seg lenge ved havet, da det av en eller annen grunn svekker kreftene hans. Alle sansene hans forteller han imidlertid at den kvinnen må han ha, derfor er det verdt risikoen. Han kan vente, ikke noe problem, og han vil finne henne igjen. Rovdyret i han er ikke langt unna. Det ligger på vent og overvåker sitt kommende offer. Hun skal hjelpe han med å ferdigstille hans perfekte verden, den som prioriterer planeten, og hun er hans lenke til Havfolket. Den perfekte samlingen skapninger skal vinne til slutt. Alt annet skal og må fjernes fra denne kloden, slik at den ikke blir forpestet og dør. Det finnes ingen kompromisser, og ingen skal komme i hans vei. Ingen!

En skogsdue kurrer fra et tre i nærheten. Thomas stopper opp og fokuserer blikket. Deretter spenner han buen og fyrer av. Pilen spidder fuglen, som umiddelbart faller ned mellom greinene. Thomas smiler og trasker videre mot fjellet. Han ofrer ikke duen en tanke. Den uovervinnelige vandrer rundt på jorden. Det er hans epoke nå.

Benjamin fortsetter sin farefulle ferd over himmelen, i fritt fall ned bak åskanten. Han rekker å tenke at det er over. Thomas vant til slutt. Selvfølgelig gjorde han det, det var forutbestemt. Smerten og tyngden av pilen har gjort han nummen. Han flyter. Om litt vil alt være over. Fuglekroppen roterer i luften. På veien ned slynges han mot et furutre. Pilen, som sitter i vingen, rykkes ubarmhjertig ut. Det er det siste han sanser før han treffer en sti. Treet har redusert en del av farten. I tillegg er stien mykere i dette terrenget enn lenger ned mot havet. Benjamin treffer likevel bakken brutalt. Kroppen ruller flere meter før den stopper rett utenfor stien. Hell i uhell beholder kroppen sin fugleham hele ferden gjennom. Menneskekroppen hadde ikke hatt en sjanse.

Sara finner han på sin vei tilbake. I løpet av tilstanden i bevisstløshet, har igjen menneskekroppen tatt over. Hun finner kroppen sammenkrøllet under et tre ved stien. Heldigvis puster han, og etter en stund kommer han til seg selv.

«Jeg forstår det ikke. Hvordan har han fått de enorme kreftene? Han virker overmenneskelig». Benjamin ser tomt ut i luften. Det tar Sara noen sekunder før hun forstår at han snakker om broren. Hun har ingen svar til han, men forsøker heller utålmodig å få han opp i stående. Etter en stund vakler de begge to nedover stien, på vei hjem. Han lener seg tungt til henne.

«Du har også overmenneskelige krefter nå» minner hun han på. Og hun får mer rett enn hun aner. Allerede dagen etter er Benjamin nesten helt fin igjen.

Noen dager senere er Sara igjen nede i den lille havnebyen Seahill. Sara nyter gåturen, vel så mye som byen selv. Det er yrende liv rundt henne. Mennesker haster hit og dit.

Det er noe kjent med han, den unge mannen som står henslengt inntil steinmoloen. Han står imidlertid for langt unna til at hun kan se ansiktet hans tydelig. Forbipasserende kan få et inntrykk av at han har plassert seg der mer eller mindre tilfeldig. Sara får derimot en følelse av at hans nærvær er planlagt. Hun føler blikket hans, og hvordan det følger henne bortover brosteinene. Det er også noe med klærne hans. Alt han har på seg er svart. Sara stjeler til seg noen blikk, men etter å ha møtt blikket hans for andre gang, setter hun opp farten og haster ned til bryggene. Hun kaster et blikk bakover når det har gått noen minutter. Han er borte. Hun puster tungt, usikker på hvorfor hun blir så påvirket. Gutten ved steinmoloen hadde vært pen, men ikke uimotståelig. Eller var det ikke nettopp det hun hadde følt, at det var noe som hadde trukket i henne?

Sara er fullstendig uforberedt når han står rett foran henne igjen. Hun er på vei hjem til havet etter nok en spasertur i Seahill. Det er tidlig kveld, og havnebyen er roligere på denne tiden av døgnet. Han står lent inntil et av de store eiketrærne i utkanten av byen.

«Ser du etter meg?» spør han selvsikkert og måler henne nedenfra og opp. Han fanger blikket hennes, låser det.

«Nei», svarer hun, som sant er og prøver å virke selvsikker. Hun klarer det ikke helt. Det er et eller annet med han, eventuelt situasjonen, som får henne til å vingle. Og det er da det plutselig slår ned i henne. Hun stivner i hele kroppen. Gutten foran henne er en tro kopi av Benjamin, og hun forstår at hun står overfor broren hans.

Gutten flirer.

«Jeg har lett etter deg i nesten hele mitt liv», sier han og låser igjen blikket i øynene hennes.

«Det var da veldig lenge, øya her er ikke så stor», svarer Sara med et lite smil. Hun begynner å få tilbake noe av fatningen, samtidig som det går opp for henne at hun må komme seg unna denne tydelig mentalt forstyrrede gutten. Han er tross alt kapabel til å drepe.

«Treffes i morgen da», stadfester han. Det er ikke ment som et spørsmål. «Passer det med klokken åtte?».

Hele Saras indre liv protesterer. Likevel hører hun seg selv svare «ja». Det er som om kroppen ikke lystrer hjernen hennes.

«Fint!» kvitrer Thomas, retter på den svarte frakken og kaster på den lyse luggen.

«Jeg plukker deg opp her ved dette treet» sier han, mens han snur seg og beveger seg vekk fra henne.

Hun forsøker å rope etter han, men stemmen bærer ikke. Det blir bare en svak viskning, og han er allerede langt unna. Vanligvis ville hun kommet med en spydig bemerkning og gått. Men her står hun altså og stirrer etter han som for lengst har vendt henne ryggen. Og selvfølgelig skal hun ikke møte han. Selvfølgelig ikke. Så hvorfor nevner hun ikke hendelsen til noe, heller ikke for Benjamin?

Klokken nærmer seg åtte kvelden etter. Sara står på bryggen. Hun har på seg den pene, brune silkekjolen med de små, rosa blomstene på. Håret er pent dandert i bølger nedover skuldrene. Protestene inni henne blir gradvis svakere og svakere. Og så, av en eller annen uforståelig grunn, befinner Sara seg alene og gående mot de store eiketrærne. Hun har ikke herredømme over egen kropp. Hjernen jobber helt alene. Han står ved et av eiketrærne og venter på henne og smiler skjevt når hun møter øynene hans.

Thomas ser på det fortryllende vesenet som kommer mot han. Hun er det mest perfekte han har sett, og han må ha henne. Det er henne han skal få sitt avkom med, noe som aldri tidligere har vært prøvd på kryss av voktere. Hun er den utvalgte. Selv om han akkurat nå leker litt med hjernen hennes, så vet han at hun med fri vilje også vil velge han på sikt. Hun trenger et lite dytt nå i begynnelsen, det er alt.

Hun tar imot den utstrakte hånden, og de begynner å gå mot skogen bak Seahill. Ildens vokter fører sin utvalgte hjem.

